Celoštátna súťaž a prehliadka folklórnych skupín – NOSITELIA TRADÍCIÍ 2012

Národné osvetové centrum z poverenia Ministerstva kultúry SR, Trenčianske osvetové stredisko v Trenčíne v zriaďovateľskej pôsobnosti Trenčianskeho samosprávneho kraja, Obecný úrad v Dolnej Súči usporiadajú celoštátnu súťažnú prehliadku folklórnych skupín Nositelia tradícií 2012. Prehliadka sa koná 27. októbra 2012 v Kultúrnom dome v Dolnej Súči pod záštitou predsedu Trenčianskeho samosprávneho kraja MUDr. Pavla Sedláčka, MPH. Podujatie s podporou Ministerstva kultúry SR je venované pamiatke Jozefa Majerčíka.

Dolná Súča, obec ležiaca v malebnom venci okolitých hôr s dominujúcim vápencovým Krásinom, majestátne sa vypínajúcim nad obcou, sa nachádza v oblasti bohatej na kultúrny život a tradície. Nie je to náhoda, že práve v tejto obci sa posledný októbrový víkend stretnú a predstavia najlepšie folklórne skupiny z celého Slovenska. 

Domáci Trenčiansky kraj budú reprezentovať folklórne skupiny Kýčer Turá Lúka a Lubená Poluvsie. Z ostatných krajov Dolná Súča privíta folklórne skupiny Gbelan Gbely, Šulekovo Hlohovec, Jaročan Jarok, Tradícia Dražovce, Javorníček Hvozdnica, Podhradie, Slnečnica –Sunečník Gajary, Dobrona Dobrá Niva, Čierťaž Nemecká, Bažalička Plachtince-Príbelce, Stromíš Vlachovo, Vinica, o. z., Košice-Myslava,  Raslavičan Raslavice, Kudzeľ Dlhé nad Cirochou.

V tomto roku na festival postúpilo zo všetkých 8 krajov Slovenska až 16 folklórnych skupín, čo predstavuje okolo 500 súťažiacich. 

O laureátovi celoštátnej súťaže rozhodne odborná porota zložená z choreografov, hudobníkov a etnológov. Výsledky súťaže budú vyhlásené vo večerných hodinách  27. 10. 2012 na javisku v Kultúrnom dome v Dolnej Súči. 

Počas odborného seminára sa folklórne skupiny zabavia navzájom spolu s domácou dychovou hudbou Krásinka v programe „Bavíme sa“.

Príďte podporiť uchovávateľov slovenského dedičstva!

Tešíme sa na stretnutie v Dolnej Súči!